钦定古今图书集成/明伦汇编/官常典/第076卷 > 永修定侯拟
## 钦定古今图书集成/明伦汇编/官常典/第076卷 > 永修定侯拟

按《陈书》本传，“永修定侯拟，字公正，高祖疏属也。少孤
贫，性质直彊记。高祖南征交趾，拟从焉。及进讨侯景，
至豫章，以拟为罗州刺史，与胡颖共知后事，并应接
军粮。高祖作镇朱方，拟除步兵校尉、曲阿令。绍泰元
年，授贞威将军、义兴太守。二年，入知卫尉事，除员外
散骑常侍、明威将军、雍州刺史资，监南徐州。高祖践”
祚，诏曰：“维城宗子，实固有周，盘石懿亲，用隆大汉。故
会盟则异姓为后，启土则非刘勿王，所以纠合枝干，
广树蕃屏，前王懋典，列代恒规。从子持节、员外散骑
常侍、明威将军、雍州刺史、监南徐州、拟持节、通直散
骑侍郎、贞威将军、北徐州刺史褒从子晃、炅从孙假
节、员外散骑常侍、明威将军訬，假节、信威将军、北徐
州刺史、吉阳县开国侯諠，假节通直散骑侍郎、信武
将军祏，假节散骑侍郎、雄信将军、青州刺史、广梁太
守详，贞威将军、通直散骑侍郎慧纪从孙敬雅、敬泰，
并枝戚密近，劬劳王室，宜列河山，以光利建。拟可永
修县开国侯褒，锺陵县开国侯晃，建城县开国侯炅，
上饶县开国侯訬，虔化县开国侯，諠仍前封祏豫章
县开国侯，详遂兴县开国侯，慧纪宜黄县开国侯，敬
雅宁都县开国侯，敬泰平固县开国侯，各邑五百户。”
拟寻除轻车将军，兼南徐州刺史，常侍如故。其年，授
通直散骑常侍、中领军。三年，复以本官监南徐州。世
祖嗣位，除丹阳尹，常侍如故。坐事又以白衣知郡，寻
复本职。天嘉元年卒，时年五十八。赠领军将军。凶事
所须，并官资给。谥曰“定。”二年，配享高祖庙庭。子党嗣。